A garázs még a lakásnál is jobb befektetés?
A nagyobb városok központjában folyamatos kihívást jelent a megfelelő parkolóhely megtalálása. Nincs ez másként Budapesten sem, ahol a szűkebb, sokszor egyirányú belvárosi utcákban gyakran hosszú percekig kell körözni, amíg végre sikerül az autóval leparkolni. Éppen ezért nagy kincs, ha valakinek garázs van a tulajdonában, mivel így nem csak a saját autóját tudhatja biztonságban, hanem a garázs bérbeadásával akár kiemelkedően magas hozamokra is szert tud tenni.
Az utóbbi időben a befektetők többsége a lakáspiacra koncentrálva keresi a legjobb vételi lehetőségeket. Az ingatlanpiacnak van azonban egy másik, sokkal kisebb szegmense is, ahol akár a lakáspiacinál magasabb hozamok is elérhetők, ez pedig a parkolóhelyek és garázsok piaca. Az ország egészéhez hasonlóan Budapesten is egyre több autó kerül forgalomba, ami a parkolóhelyek felértékelődését hozza magával. A belvárosban különösen nehéz helyzetben vannak az autótulajdonosok, mivel a sok régi épülethez az építésük idején még egyáltalán nem terveztek autóbeállót, így az ott lakók kénytelenek a korlátozottan rendelkezésre álló utcai helyek közül választani. Mindez a parkolóhelyek folyamatos drágulását eredményezi. Jól mutatja ezt a következő ábra, amin a budapesti kerületek átlagos garázsainak eladási árait látjuk. Szinte nincs olyan kerület ahol az elmúlt két évben ne emelkedtek volna akár 20-30 százalékkal is a garázsok árai.
A garázsnak, mint befektetésnek számos előnye lehet a lakásokkal szemben. Egyrészt kisebb értéket képvisel, így könnyebb hozzájutni mint egy lakáshoz, másrészt a bérbeadás során szinte egyáltalán nem kell amortizációval számolni, különösen ha teremgarázs beállóról van szó. A megfelelő elhelyezkedés mellett a bérbeadhatósága is legalább olyan kedvező lehet, mint egy lakásnak és akár magasabb hozamokat is el lehet érni vele.
A garázsok átlagára ma 2,3 millió forint Budapesten de 3 évvel ezelőtt még csak 1,9 millió forint volt. Természetesen területenként jelentős különbségek lehetnek. Míg a külsőbb kerületekben egy átlagos autóbeálló már 1,3 - 1,5 millió forintért rendelkezésre áll, a belvároshoz közeledve gyorsan megduplázódnak az árak. Budán a Móricz Zsigmond körtér és a Széll Kálmán tértől a Duna felé eső területeken, Pesten pedig már a Nagykörúton belül is rendkívül nehéz parkolóhelyeket találni, ami az árakban is megmutatkozik. Az említett budai városrészekben 4-5 millió forintba is kerülhet egy 15 négyzetméteres beálló, míg Pest belvárosában akár a 6 millió forintot is meghaladhatja.
Éppen ezért ha egy lakásfejlesztéskor mélygarázs is épül, az abban lévő beállókat előszeretettel vásárolják meg vagy veszik bérbe a környéken garázs nélküli házakban lakók is. A bérbeadásnál a külsőbb városrészek új építésű lakóparkjaiban jellemzően 15-20 ezer forintért lehet fedett autóbeállókat bérbe adni, ami 2-2,5 millió forintos vételárak mellett bruttó 9 százalék körüli hozamot jelent. Mindez arányosan változik a belvárosban is, ahol az 5 millió forintért kínált garázsok bérleti díjai a 40 ezer forintot is elérhetik havonta. Ez ugyancsak 9-10 százalék közötti bruttó hozamot jelent, így az elérhető nettó hozamok is 7 százalék felett lehetnek.
Szerencsére ma már a belvárosi lakásokhoz is terveznek garázsokat, így a Biggeorge Property City Collection portfóliójába tartozó Elisabeth Residence elnevezésű projektben is lesznek elérhető garázsok.
A cikk megjelenését a Biggeorge Property Zrt. támogatta.
ingatlan, biggeorge2016 befektetés, ingatlan lakás, Ingatlan lakáspiac, garázs,